Ris skole

Ris skole er en ungdomsskole (8. til 10. trinn) på Ris i Oslo, etablert som Riis middelskole i 1915. Skolen er en ren ungdomsskole, med kapasitet til ni parallelle klasser på hvert trinn (8. til 10.), totalt ca. 650 elever. Historie Skolen ble etablert som en 4-årig middelskole i 1915. I 1922 fikk skolen eget bygg på gården Ris. Skolens tilbud ble samtidig utvidet med gymnas. Bygget var en murbygning tegnet av arkitekt Kristian Biong, oppført over to etasjer i nybarokk stil. Skolen er siden utvidet, men murbygget er fortsatt i bruk, og står på Oslo byantikvarens gule liste. Fra 1940 ble middelskolen byttet med realskole, før den fra 1966 ble ungdomsskole. Riis skole var realskole frem til på 70-tallet. I 1988 ble ungdomsskolen avviklet før den i 1991 var tilbake i rehabiliterte lokaler. Navnet på skolen kommer av nybrottsmenn som bosatte seg oppunder Vettakollen. Da de skulle gi området navn, valgte de å kalle området for Ris. Navnet betyr krattskog eller tettvoksen småskog. Rehabilitering og nybygg 2014-2016 Fra høsten 2014 var skolen stengt for rehabilitering. Eksisterende skolebygg ble rehabilitert, nytt bygg på 3500 kvadratmeter ble bygget, og ny idrettsplass ble anlagt. Den nyrehabiliterte skolen sto klar til skolestart 2016. Under rehabiliteringen var skolen relokalisert til det forhenværende FO-bygget i Sørkedalsveien 150D på Huseby. Riis gymnas I de nye byggene i 1922 fikk skolen også gymnas der de første elevene ble uteksaminert i 1925. Skolen hadde et gymnasiesamfunn under navnet RiGySa. Skoleavisen het Riset. Riis hadde da både middelskole og gymnas frem til 1940. Middelskolen ble realskole, men Riis gymnas bestod frem til 1966. Fra 1966 ble realskolen ungdomsskole, mens gymnas endre til Ris videregående skole rundt 1976. I årene 1988–1990 var kun den videregående skolen igjen i byggene, men den ble lagt ned i det skolen ble rehabilitert skoleåret 1990–91. Fra 1991 har skolen kun vært ungdomsskole. Bautaen I skolegården står en ærverdig bauta med navn over tidligere elever ved skolen som falt under andre verdenskrig. Navnene er risset inn med fødselsår og hvor elevene falt. Bautaen er utformet av Alf Rolfsen. Grunnen til at han tok på seg oppgaven å utforme en slik bautastein var muligens fordi hans sønn Jens Christian og hans nevø var blant de falne elevene. På nasjonaldagen er steinen et høydepunkt, hvor de tidligere elevene hedres med taler allsang og bekransning av skolens egne elever og frammøtte. Rektorer rundt 1940: lektor Refsum rundt 1995: Knut Egeland 2011–2020: Monica Dellemyr 2020–: Peder Gjedrem (fra Hosletoppen skole) Se også Ris (Oslo) Vinderen Nordre Huseby Smestad Referanser Eksterne lenker (no) Offisielt nettsted (en) Ris skole (Oslo) – kategori av bilder, video eller lyd på Commons Oslo Byantikvars gule liste Webside om rehabilitering og nybygg hos NCC